། རབ་ཏུ་བརྟན་ཅིང་དགྱེས་པའི་ཚུལ་དུ་བཞུགས།  ། སྔོན་ཚེ་རྡོ་རྗེ་འཆང་དབང་དམ་ཚིག་དང་།  ། རྒྱ་གར་དམ་པ་སངས་རྒྱས་བཀའ་བསྒོས་ལྟར།  ། སངས་རྒྱས་བསྟན་པ་གཉན་པོ་བསྲུང་བའི་ཕྱིར།  ། དོ་ནུབ་མཆོད་པའི་གནས་འདིར་གཤེགས་སུ་གསོལ།  ། སྡང་དགྲ་མ་ལུས་རྩད་ནས་དབྱུང་བ་དང་།  ། འདོད་པའི་དོན་རྣམས་ལྷུན་གྱིས་འགྲུབ་པའི་ཕྱིར།  ། མཆོད་པའི་གནས་འདིར་རིངས་པར་གཤེགས་ནས་ནི།  ། ཕན་བདེ་མ་ལུས་ལྷུན་གྱིས་འགྲུབ་པར་མཛོད།  ། ཨོཾ་མཧཱ་ཀཱ་ལ་ཨཾ་གྷོ་ར་ཨེ་ཧྱེ་ཧི།  ཛཿཧཱུཾ་བོ་ཧོཿགཉིས་སུ་མེད་པར་གྱུར།  པདྨ་ཀ་མ་ལ་ཡེ་སྟྭཾ།  ཨོཾ་མཧཱ་ཀཱ་ལ་ཨཾ་གྷོ་ར་ཨརྒྷཾ།  ནས་ཤཔྟའི་བར་གྱིས་མཆོད།  ཨོཾ་མཧཱ་ཀཱ་ལ་ཨཾ་གྷོ་ར་ཨོཾ་ཨཱཿཧཱུཾ།  གིས་ནང་མཆོད་ཕུལ།  ཧཱུཾ།  ལྷ་མིན་ཀུན་གྱི་གཡུལ་བཟློག་པ།  ། ལྷ་དམག་དཀར་པོ་འབུམ་གྱི་གཙོ།  ། ཆོས་སྐྱོང་ཆེན་པོ་ཨཾ་གྷོ་ར།  ། མཧཱ་ཀཱ་ལ་འཁོར་བཅས་བསྟོད།  ། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་རྡོ་རྗེ་གསུམ་གྱི་ལྷ་ཚོགས་མདུན་གྱི་ནམ་མཁར་སྤྱན་དྲངས།  ཡིག་བརྒྱ་བཟླས།  ཧཱུཾ།  དམ་ཚིག་དབྱིངས་ཀྱི་དཀྱིལ་འཁོར་དམ་པ་རུ།  ། དམ་ཚིག་ཉམས་ཆག་ཉེས་པ་གང་བྱུང་བ།  ། དམ་ཚིག་རྣམ་པར་དག་ཕྱིར་བཤགས་བགྱིད་ན།  ། ནོངས་པ་མ་ལུས་བཟོད་པར་མཛད་དུ་གསོལ།  ། ཞེས་བཤགས་པ་བྱས་ལ་བསྐང་རྫས་རྣམས་དཀྱུས་ལྟར་བྱིན་གྱིས་བརླབས།  དམིགས་པ་བརྟན་པོས།  ཧཱུཾ།  ཁྲག་ཆང་ཨརྒྷཾ་དབང་པོའི་མེ་ཏོག་དང་།  ། གསུར་ཆེན་སྤོས་དང་ཞུན་ཆེན་སྒྲོན་མེ་གསལ།  ། ཁྲག་ཞག་དྲི་ཆབ་ཤ་དང་རུས་པའི་ཟས།  ། རྐང་གླིང་རོལ་མོའི་སྒྲ་ཡིས་ཐུགས་དམ་བསྐངས།  ། ཐུགས་དམ་གཉན་པོ་དབྱིངས་སུ་སྐོངས་གྱུར་ནས།  ། སྒྲུབ་མཆོག་བདག་ལ་དངོས་གྲུབ་སྩོལ་བ་དང་།  ། བསྟན་དགྲ་དམ་ཉམས་ཕྱེ་མར་འཐག་པ་དང་།  ། སངས་རྒྱས་བསྟན་པ་གཉན་པོ་བསྲུང་བར་མཛོད།  ། སྤྲུལ་པའི་དམག་དཔུང་འགྱེད་པའི་ཙནྡན་བེང་།  ། དགྲ་བགེགས་ཀླད་ཁྲག་བལྡག་པའི་ཀ་པཱ་ལ།  ། དར་ནག་བེར་དང་གསེར་གྱི་སྐེ་རགས་ཆེ།  ། ཟངས་ཀྱི་ལྷམ་བུ་ཆེན་པོས་ཐུགས་དམ་བསྐངས།  ། ཐུགས་དང་གཉན་པོ་སོགས་རིགས་འགྲེ།  རྟ་ནག་རྟིང་དཀར་གཡག་རོག་ཞོལ་ཆེན་དང་།  ། ལུག་ནག་སྤྱི་དཀར་བྱ་རོག་ཁྱུང་ལྟར་ལྡིང་།  ། ལྕགས་(༤༨)ཀྱི་སྤྱང་ཀི་དུང་གི་སེངྒེ་དང་།  ། རྡོ་རྗེའི་གོ་ཁྲབ་མཚོན་ཆས་ཐུགས་དམ་བསྐངས།  ། ྾྾྾྾ཉི་ཟླ་རི་རབ་གླིང་བཞི་གླིང་ཕྲན་བརྒྱད།  ། ཕྱི་ནང་གསང་བའི་རྟེན་རྫས་བསམ་མི་ཁྱབ།  ། འདོད་ཡོན་ལྔ་དང་རིན་ཆེན་རྣམ་པ་བདུན།  ། དངོས་བཤམས་ཡིད་ཀྱིས་སྤྲུལ་པས་ཐུགས་དམ་བསྐངས།  ། ཐུགས་དམ་྾྾྾྾།  ། ལྷ་ཆེན་ཁྱོད་ཀྱི་བྲིས་སྐུ་འཇིགས་རུང་བ།  ། ལོག་འདྲེན་དངངས་ཤིང་སྒྲུབ་ལ་དངོས་གྲུབ་སྟེར།  ། མཆོག་ཏུ་མི་འགྱུར་རྟག་ཏུ་བཞུགས་པའི་རྟེན།  ། གསང་བའི་བྲིས་སྐུ་དམ་པས་ཐུགས་དམ་བསྐངས།  ། ཐུགས་དམ་གཉན་པོ་དབྱིངས་སུ་སྐོངས་གྱུར་ནས།  ། སྒྲུབ་མཆོད་བདག་ལ་དངོས་གྲུབ་སྩོལ་བ་དང་།  ། བསྟན་དགྲ་དམ་ཉམས་ཕྱེ་མར་འཐག་པ་དང་།  ། སངས་རྒྱས་བསྟན་པ་གཉན་པོ་བསྲུང་བར་མཛོད།  ། དེ་ནས་བསྐང་གཏོར་ཕུལ་ཏེ་དགྲ་ལ་འདི་ལྟར་བསྐུལ་བར་བྱའོ།  ། ཧཱུཾ།  ལྷ་ཆེན་དཔལ་འབར་མཐུ་བོ་ཆེ།  ། རྡོ་རྗེ་འཆང་དབང་བཀའ་སྡོད་མཆོག། མཧཱ་ཀཱ་ལ་རྫུ་འཕྲུལ་ཅན།  ། ཆོས་ཤིག་དགྲ་བོའི་སྟེང་དུ་ཆོས།  ། བསྟན་བཤིག་དམ་ཉམས་སྡིག་ཅན་འདིས།  ། བླ་མ་ལ་བསྡོས་སེམས་ཅན་འཚེ།  ། དཀོན་མཆོག་དཀོར་འཕྲོག་དགེ་འདུན་གཤེ།  ། རྣལ་འབྱོར་བདག་དང་ཁྱོད་ལ་བརྙས།  ། དགོན་གནས་བཤིག་ཅིང་ཆོས་འཁོར་འཇོམས།  ། སྡིག་ཅན་དམ་ཉམས་ཉེས་པོ་ཆེ།  ། ལོ་དང་ཟླ་བར་མ་བཞག་ཅིག། ཞག་དང་ཟ་མར་འགྱངས་མི་རིགས།  ། དམག་དཔུང་འབུམ་གྱིས་མཐའ་བསྐོར་ཞིང་།  ། འཇིགས་པའི་བཞད་སྒྲས་སྤ་བཀོང་སྟེ།  ། བདུད་ཞགས་ནག་པོས་སྐེ་བཅིངས་ནས།  ། ལྕགས་ཀྱི་མུན་ཁང་ནང་དུ་ཆུག། དབྱུག་པ་བརྒྱབ་ཅིང་རལ་གྲིས་གཏུབ།  ། མེ་ལྕེས་བསྲེགས་ཤིང་མདུང་གིས་ཕུག། ལྕགས་ཀྱུས་མིག་ཕྱུང་མཆེ་བ་ནི།  ། འབར་བའི་སྤྱང་ཀིས་བཟའ་རུ་ཆུག། རྣམ་པར་ཤེས་པ་ཆོས་ཀྱི་དབྱིངས།  ། དྲོངས་ཤིག་དགྲ་བགེགས་ཤ་ཁྲག་ལ།  ། ཚོགས་སུ་རོལ་ཅིག་ནག་པོ་ཆེ།  ། ཐུགས་དམ་དུས་ལས་མ་གཡེལ་ཞིག། ཅེས་བསྐུལ་བར་བྱ་སྟེ།  གོང་གི་བསྐང་འདི་ལན་གྲངས་མང་ཙམ་མ་སོང་བར་བསྐུལ་འདི་མི་བྱའོ།  ། དེ་ནས།  ཧཱུཾ།  མཧཱ་ཀཱ་ལ་བདག་ལ་བྱམས་པའི་བདག། ལས་མགོན་རེ་མ་ཏཱི་དང་ཀུན་ཏུ་རི།  ། ནོར་བུ་བཟང་སོགས་དམ་ཅན་རྒྱ་མཚོའི་དཔུང་།  ། མ་ལུས་ཤ་ཁྲག་གཏོར་མ་འདི་བཞེས་ལ།  ། དྲིན་ཅན་རྩ་བའི་བླ་མ་རིན་པོ་ཆེ།  ། གང་གི་སྐུ་ལ་བར་གཅོད་ཅི་མཆིས་དང་།  ། སངས་རྒྱས་བསྟན་པའི་སྙིང་པོ་བློ་བཟང་གྲགས།  ། གང་གི་བསྟན་འདི་རྒྱས་པའི་བར་གཅོད་དང་།  ། རྣལ་འབྱོར་བདག་དང་དགོན་གནས་འཁོར་འབངས་ལ།  ། གནོད་པར་འགྱུར་བའི་མི་ཁ་ནད་ཡམས་དང་།  ། དལ་ཡམས་ཁ་མཆུ་ཕ་རོལ་དམག་དཔུང་དང་།  ། བྱད་ཕུར་ལ་སོགས་ཉེར་འཚེ་མཆིས་སོ་ཅོག། བདག་ལ་གནོད་པའི་དགྲ་ཡི་སྟེང་དུ་བྷྱཽཿ། བསྟན་ལ་གནོད་པའི་བགེགས་ཀྱི་སྟེང་དུ་བཟློག། ཕ་རོལ་བྱེད་པོ་རང་གི་སྟེང་དུ་བཟློག། མི་ཁ་སྨྲ་བ་པོ་ཡི་ལྕེ་ལ་བཟློག། ནད་ཡམས་གཏོང་བ་རྣམས་ཀྱི་སྙིང་ལ་བཟློག། དལ་ཡམས་གཏོང་བ་རྣམས་ཀྱི་ཁ་ལ་བཟློག། ཁ་མཆུ་གཏོང་བ་རྣམས་ཀྱི་མིག་ལ་བཟློག། དམག་དཔུང་གཏོང་བ་རྣམས་ཀྱི་མཚོན་ལ་བཟློག། བྱད་ཕུར་བྱེད་པ་རྣམས་ཀྱི་སེམས་ལ་བཟློག། ཉེ་བར་འཚེ་བ་མ་ལུས་ཕྱིར་ལ་བཟློག། བར་དུ་གཅོད་པ་མ་ལུས་ཕྱིར་ལ་བཟློག། ཕ་རོལ་རྦད་འདྲེ་མ་ལུས་ཕྱིར་ལ་བཟློག། བཟློག་གོ་བཟློག་གོ་བསྟན་དགྲའི་སྟེང་དུ་བཟློག། བསྒྱུར་རོ་བསྒྱུར་རོ་བགེགས་ཀྱི་ཚོགས་(༤༩)ལ་བསྒྱུར།  ། ཐམས་ཅད་སྡང་བའི་དགྲ་ལ་བྷྱཽཿ། ཐམས་ཅད་གནོད་པའི་བགེགས་ལ་བྷྱཽཿ། ཞེས་བཟློག་པ་དང་།  མཧཱ་ཀཱ་ལ་བྱམས་པའི་བདག། འཁོར་དང་བཅས་པས་དངོས་གྲུབ་ཀུན།  ། རྣལ་འབྱོར་འདི་དང་འཁོར་འདི་ལ།  ། ལེགས་པར་སྩོལ་བར་མཛད་དུ་གསོལ།  ། ཞེས་འཕྲིན་ལས་བཅོལ།  དེ་ནས།  དཔལ་མཧཱ་ཀཱ་ལ་ཨཾ་གྷོ་རའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་ཡིག་མཐིང་ནག་གི་མཐར་སྔགས་ཀྱིས་བསྐོར་བ་དང་།  ལས་མགོན་གྱི་ཐུགས་ཀར་ཉི་དཀྱིལ་གྱི་སྟེང་དུ་ཧཱུཾ་ཡིག་གི་མཐའ་ལས་སྔགས་ཀྱིས་བསྐོར་བ།  ལྷ་མོའི་ཐུགས་ཀར་བྷྱཽཿཡིག་གི་མཐར་སྔགས་ཀྱིས་བསྐོར་བ་རྣམས་གསལ་བཏབ་ཅིང་།  རང་ཡི་དམ་དུ་གསལ་བའི་ཐུགས་ཀ་ནས་འོད་ཟེར་འཕྲོས་སྔགས་འཕྲེང་རྣམས་ལ་ཕོག་པས་ཐུགས་རྒྱུད་བསྐུལ་ཅི་འདོད་པའི་ལས་རྣམས་བསྒྲུབ་པར་བསམས་ལ།  ཨོཾ་ཨཾ་གྷོ་ར་མཧཱ་ཀཱ་ལ་དུ་རེ་སྭཱ་ཧཱ་ཧཱུཾ་ཧཱུཾ།  ཞེས་གཙོ་བོ་དང་།  ཨོཾ་མཧཱ་ཀཱ་ལ་རཱཀྵ་ཧཱུཾ་ཧཱུཾ་ཕཊ་ཕཊ།  ཅེས་ལས་མགོན་དང་།  མ་མ་རུ་རུ་ཙེ་རཀྨོ་ཙ་ལེ་བྷྱཽཿཧཱུཾ་ཕཊ།  ཅེས་ལྷ་མོའི་སྔགས་དང་།  འཁོར་སྤྱིའི་སྔགས།  ཤ་ས་ན།  རྣམས་བཟླ།  དེ་ནས་ཡིག་བརྒྱས་ལྷག་ཆད་ཁ་བསྐང་སྟེ་གཏོར་མ་དཀྱུས་ལྟར་བྱིན་གྱིས་བརླབས་ལ།  དཔལ་རྡོ་རྗེ་ནག་པོ་ཆེན་པོ་ཨཾ་གྷོ་ར་འཁོར་དང་བཅས་པའི་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བར་གྱུར་པར་བསམས་ལ།  གོང་གི་སྔགས་སོ་སོའི་མཐར།  སརྦ་ཤ་ཏྲུཾ་མཱ་ར་ཡ་ཨི་དཾ་བཾ་ལ་ཏ་ཁ་ཁ།  ཁཱ་ཧི་ཁཱ་ཧི།  ཞེས་སྦྱར་བ་བདུན་གྱིས་གཙོ་བོ་དང་ལྔས་ལས་མགོན་དང་ལྷ་མོ།  ཤ་ས་ན།  གསུམ་གྱིས་འཁོར་སྤྱི་ལ་འབུལ།  ཨོཾ་མཧཱ་ཀཱ་ལ་ཨཾ་གྷོ་ར་ཨརྒྷཾ།  ནས།  ཤཔྟའི་བར་གྱིས་མཆོད།  ཨོཾ་མཧཱ་ཀཱ་ལ་ཨཾ་གྷོ་ར་ཨོཾ་ཨཱཿཧཱུཾ་གིས་ནང་མཆོད་ཕུལ་ཏེ།  གཞིས་བདག་གཏོར་མ་གཏང་ན་སྐབས་འདིར་བྱ།  དེ་ནས་འདི་ལྟར་དམ་ཚིག་བསྒྲགས་ནས་འཕྲིན་ལས་འཆོལ་ཏེ།  ཧཱུཾ།  ལྷ་ཆེན་དཔལ་འབར་མཧཱ་ཀཱ་ལ་ཡེ།  ། ཕ་གཅིག་ནག་པོ་དར་ནག་འཇོལ་བེར་ཅན།  ། བསིལ་བའི་ཚལ་ན་ཁྱོད་ནི་རྟག་ཏུ་དགྱེས།  ། རེས་འགའ་རོལ་པའི་དུར་ཁྲོད་ཞིང་རྣམས་སྐྱོངས།  ། རྒྱ་ནག་མུག་དུན་སྐྱེ་རིན་གནས་ནའང་བརྗིད།  ། དཔུང་ཚོགས་མང་ཞིང་སྟོབས་ཆེ་རྩལ་བང་མྱུར།  ། མཐུ་དང་ལྡན་ཞིང་དྲག་པོའི་སྒྲ་སྒྲོག་པ།  ། འཁོར་དང་བཅས་པས་གཏོར་མ་འདི་བཞེས་ལ།  ། རྡོ་རྗེ་འཆང་དང་ཧེ་རུ་ཀ་དཔལ་དང་།  ། རྒྱ་གར་དམ་པ་སངས་རྒྱས་ལ་སོགས་པའི།  ། རྩ་བརྒྱུད་བླ་མའི་བཀའ་དང་དམ་ཚིག་རྣམས།  ། ཅུང་ཟད་ཙམ་ཡང་མ་གཡེལ་དུས་འདིར་དགོངས།  ། ཉིན་གསུམ་རྒྱང་ནས་བདག་གི་བྱ་ར་མཛོད།  ། མཚན་གསུམ་དྲུང་ནས་བདག་གི་མེལ་ཚེ་མཛོད།  ། རྟག་ཏུ་བདག་གི་སྟོང་གྲོགས་གཉན་པོ་མཛོད།  ། ནོར་དང་བཞོན་པ་འཁོར་རྣམས་རྟག་ཏུ་སྐྱོངས།  ། མ་གཡེལ་མ་གཡེལ་བཅོལ་བའི་ལས་མ་གཡེལ།  ། གསོལ་དང་མཆོད་དང་འཕྲིན་ལས་བཅོལ་བ་རྣམས།  ། དོན་དང་ལྡན་པར་མཛོད་ལ་བསྟན་པ་བསྲུང་།  ། རྣལ་འབྱོར་བདག་གི་འདོད་པའི་ལས་རྣམས་སྒྲུབས།  ། ཞེས་གཏོར་རྫོངས་བྱ།  དེ་ནས་བསྟོད་པ་བྱ་བ་ནི།  ཧཱུཾ།  པཾ་རཾ་ལས་བྱུང་པད་ཉིའི་སྟེང་།  ། རུ་ཏྲའི་སྙིང་ཁར་བྲོ་བརྡུང་བའི།  ། ནག་པོ་ཐུང་ཞིང་སྦོམ་པའི་ལུས།  ། ཁྲག་ཀླད་རྒྱུ་མ་བཟའ་ལ་བསྟོད།  ། གཡས་པ་ཙནྡན་བེང་ཆེན་འཕྱར།  ། སྤྲུལ་པའི་དམག་དཔུང་ཤ་ར་ར།  ། གཡོན་པ་ཐོད་པ་རྒྱུ་ཁྲག་བཀང་།  ། ཧཱུཾ་ཧ་ཧེ་སྒྲོག་ཁྱོད་ལ་བསྟོད།  ། ནག་པོའི་དར་གྱི་གོས་འཇོལ་ཞིང་།  ། གསེར་གྱི་སྐེ་རགས་འོད་ཟེར་འབར།  ། ཟངས་ཀྱི་ལྷམ་བུ་རབ་མཁྲེགས་པ།  ། དགྲ་བགེགས་མགོན་ཆེམས་ཁྱོད་ལ་བསྟོད།  ། གཡས་ནས་བཀའ་སྡོད་ལས་མཁན་ནི།  ། ཁྱོད་(༥༠)སྤྲུལ་ཁྱོད་མཚུངས་མགོན་པོ་ནག། ཧབ་ཧབ་ཧབ་ཅེས་དགྲ་ལ་བཟའ།  ། ལེགས་ལྡན་ནག་པོ་ཁྱོད་ལ་བསྟོད།  ། གཡོན་ནས་རྒྱུག་པའི་རེ་མ་ཏཱི།  ། རལ་གྲི་ཐོད་ཁྲག་དུག་གཟོར་འཕན།  ། བོང་བུ་གྭ་ཞོན་འགྲོས་བྱེད་མ།  ། འདོད་པའི་ཁམས་ཀྱི་དབང་མོར་བསྟོད།  ། མཁའ་འགྲོ་སྡེ་ལྔ་རྒྱལ་ཚན་བཞི།  ། དྲང་སྲོང་ཀུན་ཏུ་རི་ཀ་དང་།  ། ནོར་བུ་བཟང་སོགས་འཁོར་ཚོགས་རྣམས།  ། བདག་གི་དང་བའི་ཡིད་ཀྱིས་བསྟོད།  ། ཁྱོད་ལ་བསྟོད་པའི་ནུས་པ་ཡིས།  ། བསྟན་པ་རིན་ཆེན་རྒྱས་པ་དང་།  ། བསམ་པ་ཐམས་ཅད་འགྲུབ་པ་དང་།  ། དགྲ་བགེགས་མ་ལུས་ཚར་གཅོད་མཛོད།  ། ཀློག་པའི་ཐོས་བསམ་རྒྱས་པ་དང་།  ། ཁ་ཏོན་ཚིག་ལ་བྱང་བ་དང་།  ། འདོད་པ་ལྷུན་གྱིས་འགྲུབ་པ་དང་།  ། སྟོབས་དང་བསོད་ནམས་རྒྱས་པར་མཛོད།  ། དཔལ་ལྡན་འཁོར་ལོ་བདེ་མཆོག་གི།  ། བཀའ་དང་དམ་པ་སངས་རྒྱས་ཀྱི།  ། མཐའ་ཚིག་གཉན་པོ་རབ་དགོངས་ཏེ།  ། ཐུབ་པའི་དབང་པོའི་བསྟན་པ་སྤེལ།  ། ཁྱད་པར་རྟ་ནག་རྡོ་རྗེ་གདན།  ། དགེ་འདུན་སྡེ་དང་བཅས་པ་ཀུན།  ། མི་ནུབ་ཕྱོགས་བཅུར་ཡར་ཟླ་དང་།  ། དབྱར་གྱི་མཚོ་ལྟར་རྒྱས་པར་མཛོད།  ། ཅེས་བསྟོད་ནས་སྤྱི་བཟློག་དང་སངས་རྒྱས་བསྟན་སྲུངས་མ་སོགས་སྤྱི་ལྟར་བྱས་ནས།  ཡིག་བརྒྱས་ལྷག་ཆད་ཁ་བསྐངས་ཤིང་ནོངས་པ་བཟོད་པར་གསོལ།  རྟེན་ཡོད་ན་ཡེ་ཤེས་པ་བརྟན་བཞུགས་དང་མེད་ན་གཤེགས་གསོལ་སོགས་ཇི་ལྟར་རིགས་པ་བྱ་ཞིང་།  དེ་ལྟར་མཆོད་ཅིང་གསོལ་ན་གནས་སྐབས་སུ་བར་གཅོད་མ་ལུས་བ་སེལ་ཞིང་།  མཐར་ཐུག་བྱང་ཆུབ་ཀྱི་བར་དུ་གྲོགས་མཛད་པར་གདོན་མི་ཟའོ།  །

༈སྨྲས་པ།  བསྐལ་པའི་མུན་ཆེན་གློག་གི་དྲ་བ་ཅན།  ། འོད་ཟེར་དྲག་ཏུ་འཁྲུག་ཅིང་བསྟན་དགྲ་བཟའ།  ། ཐུབ་པའི་བཀའ་སྡོད་ཧེ་རུ་ཀའི་ལས་བྱེད།  ། དཔལ་ལྡན་མ་ཧཱ་ཀཱ་ལ་ཨཾ་གྷོ་ར།  ། ཁྱོད་ཉིད་མཉེས་བྱེད་བསྐང་བའི་རིམ་པ་འདིས།  ། རབ་ཏུ་དགྱེས་ནས་བདག་གི་གྲོགས་མཛད་དེ།  ། བར་གཅོད་སེལ་ཞིང་བདག་གི་དོན་ཐམས་ཅད།  ། ལེགས་པར་འགྲུབ་ལ་གནོད་བྱེད་ཚར་བཅད་ནས།  ། སྟོང་གྲོགས་གཉན་པོའི་བཀྲ་ཤིས་སྩལ་དུ་གསོལ།  ། ཞེས་སྟོན་པ་ཐུབ་པའི་དབང་པོའི་བཀའ་སྲུངས་དམ་པ་དཔལ་ཧེ་རུ་ཀའི་བཀའ་སྡོད་ཆེན་པོ་དཔལ་ལྡན་མཧཱ་ཀཱ་ལ་ཨཾ་གྷོ་རའི་བསྐང་བ་ཇི་ལྟར་བྱ་བའི་ཚུལ་རྔམས་པའི་འབྲུག་སྒྲ་ཞེས་བྱ་བ་འདི་ནི།  རྟ་ནག་ས་རྡོ་རྗེ་གདན་གྱི་བླ་སྤྱི་ཐུན་མོང་དང་ཚེ་དང་ལྡན་པ་བསྟན་འཛིན་རྒྱ་མཚོ་དང་བཀྲ་ཤིས་རྒྱལ་མཚན་བཅས་ནས་བསྐུལ་བ་ལྟར་༧དཔལ་ཧེ་རུ་ཀའི་རྣལ་འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སུག་བྲི